CELEX: 52011PC0277
Language: lt
Date: 2011-05-20
Title: Pasiūlymas TARYBOS SPRENDIMAS dėl Europos Sąjungos ir Centrinės Afrikos Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Europos Sąjungą importuojama mediena ir medienos produktais (FLEGT) pasirašymo

EUROPOS KOMISIJA
            Briuselis, 2011.5.20
            KOM(2011) 277 galutinis
            2011/0123(NLE)
            Pasiūlymas
            TARYBOS SPRENDIMAS
            dėl Europos Sąjungos ir Centrinės Afrikos Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Europos Sąjungą importuojama mediena ir medienos produktais (FLEGT) pasirašymo
            
               
         
         
            
               AIŠKINAMASIS MEMORANDUMAS
            
            
               Miškų teisės aktų vykdymo, miškų valdymo ir prekybos mediena (FLEGT) veiksmų plane
                  1
               , kurį 2003 m. patvirtino Taryba
                  2
               , pasiūlyta įvairių priemonių: parama medieną gaminančioms šalims, daugiašalis bendradarbiavimas kovojant su prekyba neteisėtai nukirsta mediena, parama privačiojo sektoriaus iniciatyvoms, taip pat priemonės, skirtos atgrasyti nuo investicijų į veiklą, kuria skatinamas neteisėtas miškų kirtimas. Kertinis veiksmų plano akmuo – Sąjungos ir medieną gaminančių šalių FLEGT srities partnerystės siekiant sustabdyti neteisėtą kirtimą užmezgimas. 2005 m. Taryba priėmė Reglamentą (EB) Nr. 2173/2005
                  3
               , kuriuo sukurta medienos importo į Sąjungą licencijavimo schema ir teisėtumo tikrinimo mechanizmas.
            
            
               2005 m. gruodžio mėn. Taryba įgaliojo Komisiją vesti derybas dėl partnerystės susitarimų su medieną gaminančiomis šalimis, siekiant įgyvendinti ES miškų teisės aktų vykdymo, miškų valdymo ir prekybos mediena (FLEGT) veiksmų planą ir ypač paskatinti medienos, kurios teisėtumas patvirtintas, importą iš šių šalių partnerių į Europos Sąjungą bei prekybą ja
                  4
               . Susitarimas su Centrinės Afrikos Respublika yra ketvirtasis (po susitarimų su Gana, Kongu ir Kamerūnu) toks derybomis pasiektas šalies gamintojos ir Sąjungos susitarimas.
            
            
               Derybas su Centrinės Afrikos Respublika Komisija pradėjo 2009 m. spalio mėn. Derybos truko 14 mėnesių, įvyko 4 tiesioginių derybų raundai ir 18 techninių posėdžių. Derybose Komisijai padėjo valstybės narės. Komisija informuodavo Tarybą apie derybų eigą ataskaitose Miškų darbo grupei, taip pat ES misijų vadovams ir atstovams Centrinės Afrikos Respublikoje. Po kiekvieno derybų raundo šalys surengdavo viešus posėdžius, kuriuose suinteresuotosioms šalims pranešdavo apie diskusijų eigą. Be to, Centrinės Afrikos Respublika laikėsi dalyvavimu grindžiamo požiūrio: į Susitarimo rengimą buvo įtraukta pilietinė visuomenė ir privatusis sektorius.
            
            
               Susitarime nagrinėjami visi Tarybos derybų nurodymuose numatyti klausimai. Visų pirma sukuriamas FLEGT licencijavimo schemos pagrindas, institucijos ir sistemos. Taip pat apibūdinamos tiekimo grandinės kontrolės priemonės, teisinės atitikties sistema ir nepriklausomo sistemos audito reikalavimai. Šios nuostatos, kuriose išsamiai apibūdintos FLEGT licencijų išdavimo teisėtumo užtikrinimo struktūros, pateikiamos Susitarimo prieduose. Centrinės Afrikos Respublika, išsamiai pasikonsultavusi su suinteresuotosiomis šalimis, nustatė taikytinus teisės aktus. Tai įmonių eksploatavimo ir registravimo teisių suteikimo, taip pat miškų valdymo įstatymai ir kiti teisės aktai, darbo ir aplinkos teisės aktai, mokestiniai reikalavimai, socialiniai įpareigojimai, kaip antai vietos savivaldų, čiabuvių gyventojų ir pilietinės visuomenės dalyvavimas, kiti medienos transporto ir pardavimo teisės aktuose nustatyti įpareigojimai, taip pat eksporto reikalavimai.
            
            
               Susitarimas taikomas ne tik Reglamento (EB) Nr. 2173/2005 dėl FLEGT licencijavimo schemos II priede išvardytiems produktams. Jis taikomas ir kitai eksportuojamai medienai bei medienos produktams. Taip Centrinės Afrikos Respublika įsipareigoja sukurti sistemą, kuria Sąjungai bus suteikta garantija, kad visi iš Centrinės Afrikos Respublikos gaunami medienos produktai pagaminti teisėtai – tai turėtų teigiamai ir tvariai prisidėti prie šios šalies ekonomikos augimo.
            
            
               Susitarime numatoma importo kontrolė prie Sąjungos sienų, kaip nustatyta Reglamente (EB) Nr. 2173/2005 dėl FLEGT licencijavimo schemos ir jo įgyvendinimo reglamente (EB) Nr. 1024/2008. Susitarime apibūdinta Centrinės Afrikos Respublikos FLEGT licencija, kurios forma atitinka nustatytąją minėtame įgyvendinimo reglamente.
            
            
               Susitarimu įsteigiamas Jungtinis Susitarimo įgyvendinimo komitetas – FLEGT licencijavimo schemos srities dialogo ir bendradarbiavimo su Sąjunga mechanizmas. Taip pat nustatomi suinteresuotųjų šalių dalyvavimo, socialinės apsaugos, skaidrumo, įgyvendinimo poveikio stebėjimo ir įgyvendinimo ataskaitų rengimo principai.
            
            
               Susitarime nustatomas jo įsigaliojimo ir licencijavimo schemos įgyvendinimo tvarkaraštis ir procedūros. Kadangi Centrinės Afrikos Respublika modernizuos ir pertvarkys reglamentavimo ir informacijos valdymo sistemą, įdiegs išsamesnę tiekimo grandinės kontrolę ir sukurs nepriklausomą teisinės atitikties tikrinimo sistemą, prireiks kelerių metų naujoms sistemoms sukurti ir išbandyti, taip pat viešosios administracijos, pilietinės visuomenės ir privačiojo sektoriaus gebėjimams atlikti numatytas užduotis sustiprinti. FLEGT licencijavimo schema turėtų pradėti reikiamai veikti iki 2014 m. Kol ES nepradėjo tvirtinti FLEGT licencijų, licencijavimo schema bus vertinama pagal Susitarime nustatytus kriterijus. 
            
            
               2011/0123 (NLE)
            
            
               Pasiūlymas
            
            
               TARYBOS SPRENDIMAS
            
            
               dėl Europos Sąjungos ir Centrinės Afrikos Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Europos Sąjungą importuojama mediena ir medienos produktais (FLEGT) pasirašymo
            
            
               EUROPOS SĄJUNGOS TARYBA,
            
            
               atsižvelgdama į Europos Sąjungos sutartį,
            
            
               atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalies pirmą pastraipą kartu su 218 straipsnio 5 dalimi,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)2003 m. gegužės mėn. Europos Komisija priėmė komunikatą Europos Parlamentui ir Tarybai „Miškų teisės aktų vykdymas, miškų valdymas ir prekyba mediena (FLEGT). Europos Sąjungos veiksmų plano pasiūlymas“
                  5
               , kuriame ragino imtis priemonių kovoti su neteisėtu miškų kirtimu sudarant savanoriškus partnerystės susitarimus su medieną gaminančiomis šalimis. 2003 m. spalio mėn. Taryba priėmė išvadas
                  6
                dėl veiksmų plano, o 2005 m. liepos 11 d. Europos Parlamentas priėmė šiuo klausimu rezoliuciją
                  7
               . 
            
         
         
            
               (2)2005 m. gruodžio 5 d. Taryba įgaliojo Komisiją pradėti derybas dėl partnerystės susitarimų siekiant įgyvendinti Sąjungos miškų teisės aktų vykdymo, miškų valdymo ir prekybos mediena (FLEGT) veiksmų planą.
            
            
               (3)2005 m. gruodžio 20 d. Taryba priėmė Reglamentą (EB) Nr. 2173/2005
                  8
                dėl FLEGT licencijavimo schemos medienos importui į Sąjungą iš šalių, su kuriomis Sąjunga sudarė savanoriškus partnerystės susitarimus, sukūrimo.
            
            
               (4)Derybos su Centrinės Afrikos Respublika baigtos, o 2010 m. gruodžio 21 d. parafuotas Europos Sąjungos ir Centrinės Afrikos Respublikos savanoriškas partnerystės susitarimas dėl miškų teisės aktų vykdymo, miškų valdymo ir prekybos į Europos Sąjungą importuojama mediena (toliau – Susitarimas).
            
            
               (5)Atsižvelgiant į tai, kad jis gali būti sudarytas, Susitarimas turėtų būti pasirašytas,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Atsižvelgiant į tai, kad jis gali būti sudarytas, Sąjungos vardu įgaliojama pasirašyti Europos Sąjungos ir Centrinės Afrikos Respublikos savanorišką partnerystės susitarimą dėl miškų teisės aktų vykdymo, miškų valdymo ir prekybos į Europos Sąjungą importuojama mediena (FLEGT)
                  9
               . 
            
            
               2 straipsnis
            
            
               Tarybos pirmininkas įgaliojamas paskirti asmenį, turintį teisę pasirašyti Susitarimą Sąjungos vardu, atsižvelgiant į tai, kad jis gali būti sudarytas.
            
            
               3 straipsnis
            
            
               Šis sprendimas įsigalioja jo priėmimo dieną. 
            
            
               Priimta […]
            
            
               
                     Tarybos vardu
               
               
                     Pirmininkas
                     […]
               
            
         
         
            
                  
                     (1)
                  COM(2003) 251.
               
               
                  
                     (2)
                  OL C 268, 2003 11 7, p. 1.
               
               
                  
                     (3)
                  OL L 347, 2005 12 30, p. 1.
               
               
                  
                     (4)
                  Tarybos riboto naudojimo dokumentas Nr. 15102/05.
               
               
                  
                     (5)
                  COM(2003) 251.
               
               
                  
                     (6)
                  OL C 268, 2003 11 7, p. 1.
               
               
                  
                     (7)
                  OL C 157 E, 2006 7 6, p. 482.
               
               
                  
                     (8)
                  OL L 347, 2005 12 30, p. 1.
               
               
                  
                     (9)
                  Susitarimo tekstas bus paskelbtas kartu su sprendimu dėl jo sudarymo.